Geen borg vir polisieman wat glo weet van aanvalŉ Senior polisiebeampte van Mpumalanga wat glo geweet het dat twee mede-beamptes betrokke was by ŉ aanval op ŉ gesin, is Vrydag in die Carolina-landdroshof borg geweier. Kol. Leonard Hlathi, woordvoerder van die polisie, sê lt.kol. Johannes van der Walt (42) is op 14 Augustus in hegtenis geneem en staan tereg op aanklagte van roof en korrupsie. Dit kom nadat ses rowers in Julie vanjaar ŉ gesin in hul huis in Carolina aangeval het. Hulle het die gesin se drie kinders in ŉ badkamer toegesluit en selfone en skootrekenaars gesteel en R40 000 geëis vir die kinders se vrylating. Twee polisiebeamptes, konstabels David Mathew Morgan en Vhonani Mulaudzi van Lenasia, is in verband met die rooftog in hegtenis geneem. Hulle het in die hof verskyn en is op borgtog van R4 000 vrygelaat. Nog vier verdagtes, Ruksana Bhanu Mahommed (44), Shujauddin Sayed (44), Zaine Mohamed (50) en Razia Ahmed Ismail (43) is later in hegtenis geneem. Mahommed en Ismail is borg geweier en Mohamed en Sayed is ook op borgtog van R4 000 vrygelaat. Na verdere ondersoek is daar bevind dat Van der Walt geweet het dat Morgan en Mulaudzi by die misdaad betrokke was. “Hy het glo toegelaat dat hulle die misdaad gaan pleeg,” het Hlathi gesê. Al sewe verdagtes sal op 28 Augustus weer in die Carolina-landdroshof verskyn.